《太常魏博士远出贼庭江外相逢因叙其事》
唐代·皇甫冉

烽火惊戎塞，豺狼犯帝畿。川原无稼穑，日月翳光辉。

里社枌榆毁，宫城骑吏非。群生被惨毒，杂虏耀轻肥。

多士从芳饵，唯君识祸机。心同合浦叶，命寄首阳薇。

耻作纤鳞喣，方随高鸟飞。山经商岭出，水泛汉池归。

离别霜凝鬓，逢迎泪迸衣。京华长路绝，江海故人稀。

秉节身常苦，求仁志不违。只应穷野外，耕种且相依。

作者简介：皇甫冉，字茂政。约唐玄宗开元五年（公元717年）出生，卒于唐代宗大历五年（公元770年），润州（今镇江）丹阳人，著名诗人。先世居甘肃泾州。天宝十五年进士。曾官无锡尉，大历初入河南节度使王缙幕，终左拾遗、右补阙。其诗清新飘逸，多飘泊之感。